**ZAPISNIK**

**od 4. srpnja 2024**.

 sa 20. sjednice Općinskog vijeća Općine Gornja Rijeka održane u vijećnici Općine Gornja Rijeka, Gornja Rijeka, Trg Sidonije Rubido Erdödy 3.

Sjednica je sazvana sazivom KLASA: 024-02/24-01/03, URBROJ: 2137-25-24-1 od 28. lipnja 2024. godine.

 PRISUTNI:

Članovi Općinskog vijeća:

1. Stjepan Borjan, predsjednik,
2. Vesna Nemčić,
3. Valent Šatvar,
4. Mario Antolić,
5. Tomislav Švogor,
6. Franjo Šturbek,
7. Dario Nemčić.

ODSUTNI:

1. Martin Nakani,
2. Jadranko Jambrec.

Ostali prisutni:

1. Darko Fištrović, općinski načelnik Općine Gornja Rijeka,
2. Andreja Bogdan, pročelnica Jedinstvenog upravnog odjela općine Gornja Rijeka, koja vodi zapisnik,
3. Jasmina Žibrin, stručna suradnica za računovodstvene poslove Jedinstvenog upravnog odjela,
4. Dalibor Čakija, viši referent komunalno-poljoprivredni redar Jedinstvenog upravnog odjela.

Sjednicu je u 19,00 sati otvorio predsjednik Općinskog vijeća Stjepan Borjan.

Prije utvrđivanja Dnevnog reda razmatramo zapisnik s 19. sjednice Općinskog vijeća Općine Gornja Rijeka. Ima li netko primjedbi.

Zapisnik s 19. sjednice Općinskog vijeća Općine Gornja Rijeka usvojen je jednoglasno sa 7 glasova „ZA“.

 Predsjednik Općinskog vijeća Općine Gornja Rijeka predložio je slijedeći

**DNEVNI RED**

1. Donošenje Programa o izmjeni Programa prostornog uređenja i unapređenja stanovanja na području Općine Gornja Rijeka u 2024. godini,
2. Donošenje Programa o izmjeni Programa javnih potreba u kulturi na području Općine Gornja Rijeka u 2024. godini,
3. Donošenje Programa o izmjenama Programa javnih potreba u sportu na području Općine Gornja Rijeka u 2024. godini,
4. Donošenje Programa o izmjenama Programa održavanja komunalne infrastrukture na području Općine Gornja Rijeka u 2024. godini,
5. Donošenje Programa o izmjenama Programa građenja komunalne infrastrukture na području Općine Gornja Rijeka u 2024. godini,
6. Donošenje Izmjena i dopuna Proračuna Općine Gornja Rijeka za 2024. godinu i projekcije za 2025. i 2026. godinu,
7. Donošenje Programa razvoja Poduzetničke zone „Radnička“,
8. Donošenje Odluke o raspisivanju javnog natječaja za prodaju građevinskog zemljišta u Poduzetničkoj zoni „Radnička“,

Predsjednik: Predlažem dopunu dnevnog reda i to pod točkom 9. Donošenje Odluke o potpisivanju Ugovora o sufinanciranju sa Županijskom upravom za ceste Križevci. Molim da se o prijedlogu dopune točke 9. dnevnog reda izjasnite glasovanjem. Tko je „ZA“, tko je „PROTIV“?.

Nakon toga Općinsko vijeće Općine Gornja Rijeka je jednoglasno sa 7 glasova „ZA“ utvrdilo slijedeću DOPUNU DNEVNOG REDA:

1. Donošenje Odluke o potpisivanju Ugovora o sufinanciranju sa Županijskom upravom za ceste Križevci,
2. Pitanja i prijedlozi.

Nakon toga Općinsko vijeće Općine Gornja Rijeka je jednoglasno s 7 glasova „ZA“ prihvatilo dnevni red.

**Točka 1.**

**Predsjednik:** Pod ovom točkom imamo donošenje Programa o izmjeni Programa prostornog uređenja i unapređenja stanovanja na području Općine Gornja Rijeka u 2024. godini. Za uvodno pojašnjenje bih molio općinskog načelnika.

**Darko Fištrović:** Glavna izmjena u programu je stavljanje Poduzetničke zone Radnička gdje smo stavili cijeli prihod od prodaje sve tri čestice, a u skladu s tim smo stavili i rashod. Da li će se prodati vidjeti ćemo nakon javnog natječaja. Tu smo stavili i kupnju zemljišta koje se drži te poduzetničke zone, zemljište je na prodaju od fizičkih osoba i traže šest tisuća eura što mislim da je povoljna cijena s obzirom da je po procjeni zemljište u poduzetničkoj zoni po m² nekoliko puta više.

U program je još stavljeno sufinanciranje modernizacije županijskih i lokalnih cesta. Sve općine već godinama sufinanciraju asfaltiranje županijskih i lokalnih cesta na svom području u omjeru 80% ŽUC, a 20% općine. Ove godine ŽUC modernizira cestu od Kolarca prema Fodrovcu i cestu prema Deklešancu i zatraženo je od nas da ih sufinanciramo te smo to stavili u proračun.

**Predsjednik:** Ima li pitanja?

**Valent Šatvar:** Cesta u Fajerovcu je jako loša i nitko to nije došao vidjeti. Zanima me kako su ove ceste došle na red za modernizaciju prije Fajerovca?
**Darko Fištrović:** Za cestu Fajerovec smo pisali ŽUC-u i proslijedili ti njihov odgovor. Koje će ceste ŽUC raditi i koji su im prioriteti ne odlučujemo mi, za cestu u Fajerovcu možemo opet ponoviti upit.

**Mario Antolić:** Ista stvar je i sa cestom u Pofukima, najžalosnije je da je tu djelatnik ŽUC-a Bertić izašao na teren i zaključio da nije prioritet, a oštećenja na toj cesti su tolika da će tu netko stradati.

**Darko Fištrović:** Što se tiče cesta na snazi je novi zakon po kojem mi moramo čistiti sve ceste i državne i županijske od blata, nanosa kamenja i svega, osim snijega.

**Valent Šatvar:** Ja za ove ceste neću glasati, smatram da je trebala ići rekonstrukcija ceste u Fajerovcu.

**Mario Antolić:** Nažalost ŽUC odlučuje što će raditi i mi si tu malo možemo pomoći.

**Franjo Šturbek:** Oni odlučuju i stavljaju nas pred gotov čin. Ako odbijemo sufinancirati teško da će u narednim godinama više išta raditi na našem području.

**Predsjednik:** Slažem se, cesta u Pofukima je u katastrofalnom stanju i pitanje je tko će biti odgovoran ako netko na njoj strada.

**Franjo Šturbek:** Što je sa katastarskom izmjerom?

**Darko Fištrović:** Krenulo je izlaganje i ljudi su pozivani no sada su djelatnici na godišnjem odmoru i opet se kreće s aktivnostima početkom rujna.

**Franjo Šturbek:** Zanima me što je s ostalim katastarskim općinama, ako nema inicijative one neće doći na red.

**Darko Fištrović:** Za sada nema nikakvog odgovora, one jesu u planu no ne zna se točno kad. Poslati ćemo opet upit.

**Dario Nemčić:** Stavka doma za starije i nemoćne na što se odnosi.

**Franjo Šturbek:** Kako će to funkcionirati?
**Darko Fištrović:** Mi samostalno ne možemo voditi dom za starije i nemoćne, trebali bismo osnovati novu ustanovu preko koje bi to išlo. Najizglednije je da bi se išlo preko županije, da mi napravimo zgradu, a oni upravljaju domom.

**Franjo Šturbek:** Što se planira s katom zgrade nove ambulante? Moramo pokrenuti inicijativu za novog doktora, kada nam ovaj ode u mirovinu moramo biti spremni nešto ponuditi.

**Darko Fištrović:** Sadašnji doktor ima još par godina do mirovine. Bilo je riječi na katu zgrade o stanu za doktora no danas su vremena takva da sumnjam da bi to privuklo doktora. To su doktori ljudi s dosta visokim primanjima i biraju gdje će živjeti.

**Franjo Šturbek:** što je s prostornim planom, imam osjećaj da se s tim odugovlači.

**Darko Fištrović:** Prostorni plan je praktički završen, zadnje su ucrtavali još dvije ceste, jednu u Donjoj Rijeci gdje je bio dugogodišnji spor i ljudi su se napokon dogovorili. Također je došao zahtjev od ljudi koji u Kolarcu imaju voćnjake da bi radili elektrane i čeka se da još to odluče što će biti s tim.

**Predsjednik:** Ima li još pitanja? Ako nema više pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**PROGRAM**

**o izmjeni Programa prostornog uređenja i unapređenja stanovanja na području**

**Općine Gornja Rijeka u 2024. godini**

Program se prilaže ovom zapisniku i čini njegov sastavni dio

**Točka 2.**

**Predsjednik:** Pod ovom točkom imamo donošenje Programa o izmjeni Programa javnih potreba u kulturi na području Općine Gornja Rijeka u 2024. godini. Za uvodno pojašnjenje bih molio općinskog načelnika.

**Darko Fištrović:** Za sanaciju Malog Kalnika smo planirali sredstva otprilike koja su nam odobrena svake godine. Ove godine su nam odobrili sve što smo tražili te moramo povećati stavku kao i naš udio sufinanciranja.

**Predsjednik:** Ima li pitanja?

Mario Antolić: Što se uopće radi gore.

**Darko Fištrović:** Nastavak sanacije zidina.

**Franjo Šturbek:** Taj program je započeo davnih godina, vodi ga konzervator Ministarstva kulture Vekić. Tko je bio gore zna koliko je težak pristup i o kakvim se radovima radi. Iz podnožja se nosi ostatak kamenja i obnavljaju zidovi kako su nekad izgledali.

**Predsjednik:** Ima li još pitanja? Ako više nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**PROOGRAM**

**o izmjeni Programa javnih potreba u kulturi na području**

**Općine Gornja Rijeka u 2024. godini**

Program se prilaže ovom zapisniku i čini njegov sastavni dio

**Točka 3.**

**Predsjednik:** Pod ovom točkom imamo donošenje Programa o izmjenama Programa javnih potreba u sportu na području Općine Gornja Rijeka u 2024. godini. Za pojašnjenje bih molio općinskog načelnika.

**Darko Fištrović:** Ukupnu stavku nismo mijenjali, radi se o usklađenju stavke prema izvršenim radovima prve faze. Ostatak je preraspoređen na drugu fazu.

**Predsjednik:** Što se u drugoj fazi planira raditi?

**Darko Fištrović:** Deka, zidanje s krovom i stolarija da se sve zatvori prije zime.

**Mario Antolić:** To će raditi firma koja je radila i prvu fazu.

**Darko Fištrović:** To se ne zna, postupak javne nabave je u tijeku, tko će dobiti posao vidjeti će se po završetku nabave.

**Predsjednik:** Ima li još pitanja? Kako više nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**PROGRAM**

**o izmjenama Programa javnih potreba u sportu na području**

**Općine Gornja Rijeka u 2024. godini**

Program se prilaže ovom zapisniku i čini njegov sastavni dio

**Točka 4.**

**Predsjednik:** Pod ovom točkom imamo donošenje Programa o izmjenama Programa održavanja komunalne infrastrukture na području Općine Gornja Rijeka u 2024. godini. Za pojašnjenje bih molio općinskog načelnika.

**Darko Fištrović:** Ceste su u dosta lošem stanju i svi smo svjesni da naše komunalno poduzeće to samostalno neće sve stići odraditi. U dogovoru s njima se razmišlja da uzmu kooperante, okvirna cijena je oko 33,00 eur plus PDV po m² koja uključuje nasipavanje, grejder, valjanje i sve što je potrebno.

**Predsjednik:** Ima li pitanja?

**Mario Antlić:** Nasipavanje cesta bez putnih jaraka nema smisla.

**Darko Fištrović:** Slažem se, tamo gdje ima mjesta će se iskopati putne grabe.

**Franjo Šturbek:** Treba napraviti propuste.

**Valent Šatvar:** Što je s onom cestom u Fajerovcu gdje je bio geodeta i čovjek popukao kolce.

**Darko Fištrović:** Geodeta će doći ponovno, odmah iza njega ide stroj i napraviti će put, drugog rješenja nema.

**Vesna Nemčić:** Što je s putom u Dropkovcu koji su je komunalno počelo čistiti.

**Dalibor Čakija:** To nije završeno, otvoriti će se put do kraja. Komunalno ima dosta posla, dosta kasne i bojim se da neće stići sve odraditi. Imaju dosta privatnih poslova gdje ih ljudi angažiraju da počiste parcele nakon što ih opomenem.

**Franjo Šturbek:** Ima i dosta zapuštenih puteva gdje je sve zaraslo, treba poslati opomene ljudima da počiste svoje parcele. Nije rješenje da općina sve sama sanira.

**Andreja Bogdan:** Dugo smo bili bez komunalnog redara i sada se nakupilo dosta problema. Nekakav je dogovor da se ljude najprije telefonski ili osobno opomene da očiste svoje parcele, dosta ih po tome postupi, a tko se ogluši poslati će mu se opomena i ide daljnji postupak. To za sada dosta dobro funkcionira i većina postupi po pozivu komunalnog redara no problem su neriješeni imovinsko pravni odnosi gdje su ljudi svjesni da parcele koje uživaju glase na pokojnike i znaju da im se praktički ništa ne može.

**Mario Antolić:** Neka se nazove T-Com da dođu sanirati grabu kraj autobusne stanice u Pofukima. Imali su kvar, raskopali i to tako ostavili.

**Darko Fištrović:** Poslati ćemo dopis.

**Predsjednik:** Ima li još pitanja? Ako više nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**PROGRAM**

**o izmjenama Programa održavanja komunalne infrastrukture na području**

**Općine Gornja Rijeka u 2024. godini**

Program se prilaže ovom zapisniku i čini njegov sastavni dio

**Točka 5.**

**Predsjednik:** Pod ovom točkom imamo donošenje Programa o izmjenama Programa građenja komunalne infrastrukture na području Općine Gornja Rijeka u 2024. godini. Za pojašnjenje bih molio općinskog načelnika.

**Darko Fištrović:** U ovom programu smo uskladili stavku modernizacije cesta po postignutim cijenama iz provedene nabave te dodali uređenje autobusne nadstrešnice u naselju Pofuki.

Administrativnu kontrolu nam je prošao projekt modernizacije ceste u Dropkovcu, od D22 prema Bogačevu, sada čekamo završetak ocjenjivanja.

**Predsjednik:** Ima li pitanja? Kako nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**PROGARAM**

**o izmjenama Programa građenja komunalne infrastrukture na području**

**Općine Gornja Rijeka u 2024. godini**

Program se prilaže ovom zapisniku i čini njegov sastavni dio

**Točka 6.**

**Predsjednik:** Pod ovom točkom imamo donošenje Izmjena i dopuna Proračuna Općine Gornja Rijeka za 2024. godinu i projekcije za 2025. i 2026. godinu. Za pojašnjenje bih molio općinskog načelnika.

**Darko Fištrović:** Nije bilo puno izmjena, većina je objašnjena s par prethodnih programa, ako treba nekome još dodatno obrazloženje pitajte.

**Predsjednik:** Otvaram raspravu. Kako nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**IZMJENE I DOPUNE PRORAČUNA**

**Općine Gornja Rijeka za 2024. godinu i projekcije za 2025. i 2026. godinu**

Izmjene i dopune Proračuna se prilažu ovom zapisniku i čine njegov sastavni dio

**Točka 7.**

**Predsjednik:** Pod ovom točkom imamo donošenje Programa razvoja Poduzetničke zone „Radnička“. Za pojašnjenje bih molio općinskog načelnika.

**Darko Fištrović:** Za poduzetničku zonu je izvršena parcelacija te su formirane četiri parcele i cesta. Napravljena je procjena od ovlaštenog vještaka i utvrđena je početna cijena za prodaju od 8,80 eura po m².

Franjo Šturbek: Smatram da je cijena premala, ako dobijemo 60 tisuća eura infrastruktura će koštati više. Nekada smo čelik sa zemljištem na dražbi kupili za oko 600 tisuća kuna.

**Darko Fištrović:** Cijenu je utvrdio vještak, okvirno tu cijenu kakve ima Grad Križevci i okolni gradovi. Iskreno ne znam da li ćemo mi prodati po toj cijeni. Ova početna cijena od 60 tisuća eura odnosi se na tri parcele bez zgrade čelika i bez parcele ceste. Vijeće odlučuje o prodaji.

**Andreja Bogdan:** Program, a i javni natječaj je rađen kao i kod poduzetničke zone Ljubešćica. Čuli smo se sa njima i nikad nisu imali nikakvih problema, ni što se tiče samog natječaja niti kupaca. Tko će se nama javiti i da li će se netko uopće javiti ne možemo znati, bitno je to da vijeće može poništiti natječaj ukoliko ocijeni da djelatnost ne odgovara ili nešto treće. Nekih posebnih pogodnosti u zoni nema, navedene su pogodnosti glede komunalnog doprinosa i komunalne naknade no te pogodnosti se odnose na sve poduzetnike bez obzira nalaze li se u zoni ili ne.

**Predsjednik:** Općine privlače investitore na sve moguće načine, praktički im daju besplatno parcele. Ima li još pitanja? Kako više nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je sa 6 glasova „ZA“ i 1 „UZDRŽANIM“ glasom donijelo

**PROGRAM**

**razvoja Poduzetničke zone „Radnička“**

Program se prilaže ovom zapisniku i čini njegov sastavni dio

**Točka 8.**

**Predsjednik:** Pod ovom točkom imamo donošenje Odluke o raspisivanju javnog natječaja za prodaju građevinskog zemljišta u Poduzetničkoj zoni „Radnička“. Za pojašnjenje bih molio općinskog načelnika.

**Darko Fištrović:** Cijeli tekst natječaja ste dobili u materijalima, ako imate još neko dodatno pitanje pitajte. Predlažem da idemo u raspisivanje i vidimo da li će se netko javiti.

**Predsjednik:** Otvaram raspravu. Kako nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**ODLUKU**

**o raspisivanju javnog natječaja za prodaju građevinskog zemljišta u**

**Poduzetničkoj zoni „Radnička“**

Odluka se prilaže ovom zapisniku i čini njegov sastavni dio

**Točka 9.**

**Predsjednik:** Pod ovom točkom imamo donošenje Odluke o potpisivanju Ugovora o sufinanciranju sa Županijskom upravom za ceste Križevci. Za pojašnjenje bih molio općinskog načelnika.

**Darko Fištrović:** Ovu točku smo objasnili na prvoj točki dnevnog reda. Ugovor bi potpisali kada izmjene proračuna stupa na snagu.

**Predsjednik:** Ima li pitanja? Kako nema pitanja, dajem ovu točku na glasovanje.

 Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**ODLUKU**

**o potpisivanju Ugovora o sufinanciranju sa Županijskom upravom za ceste Križevci**

Odluka se prilaže ovom zapisniku i čini njegov sastavni dio

**Točka 10.**

**Valent Šatvar:** Što je s vodovodom za Fajerovec, precrpna stanica je napravljena i zarasla je u travu.

Darko Fištrović: Vodovod je u planu Vodnih usluga no još uvijek nije nađen model financiranja. Precprnu stanicu smo financirali mi, a vod su trebale Vodne usluge i Hrvatske vode.

Franjo Šturbek: Ja sam u nadzornom odboru Vodnih usluga i mogu reći da oni guraju aglomeraciju Križevci-Žabno i za ostalo nemaju interesa. Svaki put na nadzornom odboru pitam za vodovod Fajerovec i stalno govore da to ide. Oni se po zakonu sada moraju spojiti s Koprivnicom i mislim da ćemo tada dobiti još i manje jer Vodne usluge imaju mali temeljni kapital naspram Koprivnici.

**Mario Antolić:** Što se planira za Veliku Mešu?

**Darko Fištrović:** Još uvijek pregovaramo no za neka zvučna imena izvođača treba 10 tisuća eura plus PDV tako da mislim da ćemo od toga odustati. U srijedu će biti kulturni program s tamburaškim koncertom i nastupom plamenitaša i njihovih gostiju. To je bilo prošle godine lijepo prihvaćeno. Kasnije bi najvjerojatnije bio neki bend u organizaciji s ugostiteljem no još ćemo vidjeti što će biti od svega.

**Predsjednik:** Ima li još kakvih pitanja? Konstatiram da je današnja sjednica Općinskog vijeća Općine Gornja Rijeka završena.

Završeno u 20,40 sati.

**Zapisničar: Predsjednik:**

Andreja Bogdan Stjepan Borjan